Guðbjörg Linda Rafnsdóttir

Guðbjörg Linda Rafnsdóttir (f. 1957) er prófessor í félagsfræði og aðstoðarrektor vísinda við Háskóla Íslands.

Ferill.

Guðbjörg Linda lauk BA prófi í þjóðfélagsfræði og kennsluréttindum frá Háskóla Íslands árið 1984, MA prófi í félagsfræði frá Lundarháskóla í Svíþjóð árið 1990 og doktorsprófi frá sama háskóla 1995. Árin 1994 -2007 var Guðbjörg Linda deildarstjóri fræðsludeildar og síðar fagstjóri á rannsókna- og heilbrigðisdeild Vinnueftirlitsins þar sem hún sinnti rannsóknum um vinnufyrirkomulag og líðan ýmissa starfshópa. Nú er Guðbjörg Linda Rafnsdóttir prófessor í félagsfræði við félagsfræði- mannfræði og þjóðfræðideild Háskóla Íslands og aðstoðarrektor vísinda.

Rannsóknir.

Rannsóknir Guðbjargar Lindu spanna vítt svið innan félasfræði atvinnulífs og kynja. Hún hefur tekið þátt í fjölda íslenskra og alþjóðlegra rannsóknaverkefna og er samstarfsaðili Center for Research on Gender in STEMM við Kaliforníuháskólann UC San Diego.

Meðal fyrstu rannsókna Guðbjargar Lindu fjölluðu um kynjaskiptan vinnumarkað og íslenska verkalýðshreyfingu. Doktorsritgerð hennar, "Kvinnofack eller integrering som strategi mot underordning - Om kvinnliga fackföreningar på Island", fjallaði um kynjaskiptingu íslensku verkalýðhreyfingarinnar og áhrif hennar á stöðu kvenna á vinnumarkaði. Síðan snérust rannsóknaráherslurnar talsvert um vinnutengda heilsu og líðan. Þar kemur einnig við sögu tengsl vinnufyrirkomulags og tækniþróunar, vinnutengd streita, kulnun, áreitni og einelti. Hin síðari ár hafa rannsóknir sem lúta að stöðu kynjanna í akademíunni og við æðstu stjórnun fyrirtækja og stofnana verið fyrirferðarmiklar, þar á meðal rannsókir á kynjakvótum. Þá hefur hún beint sjónum að samspili fjölskyldu og atvinnulífs, að tímanum sem valdatæki og á hvern hátt upplýsingatæknin og vinna í netheimum kemur þar við sögu. Staða erlends vinnuafls á íslenskum vinnumarkaði er einnig meðal rannsóknarviðfangsefna Guðbjargar Lindu.

Stjórnun og forysta.

Guðbjörg Linda hefur um árabil gegnt fjölmörgum trúnaðarstörfum innan og utan Háskóla Íslands. Sem dæmi má nefna þá var hún fyrst kvenna formaður Norræna félagsfræðingafélagsins og er auk þess heiðursfélagi Félagsfræðingafélag Íslands. Hún hefur verið forstöðumaður Miðstöðvar framhaldsnáms við Háskóla Íslands frá árinu 2016, verið í Vísindanefnd háskólráðs frá 2014 og formaður þess frá árinu 2015. Hún var deildarforseti Félags- og mannvísindadeildar 2008-2013 og sat í stjórn og framkvæmdastjórn Félagsvísindastofnunar 2008-2013 og var formaður frá árinu 2009. Hún sat í stjórn Félagsvísindasviðs Háskóla Íslands árin 2008-2013 og á Háskólaþingi 2008-2013 og frá 2015. Þá var hún formaður siðanefndar Félagsvísindadeildar HÍ frá 2007-2010 og er í nefnd um vandaða starfshætti í vísindum

Guðbjörg Linda hefur verið í ritstjórnum "Nordic Journal of Working Life Studies" og "Acta Sociologica". Auk þess hefur hún setið í íslenskum og erlendum fagráðum rannsóknarsjóða. Hún var í stjórn NIKK - Nordiskt institut för kunskap om kön árin 2006- 2009 og er í stjórn rannsóknarnetverksins NORDICORE. Það beinir sjónum að stöðu fólks á Íslandi, Noregi og Svíþjóð sem hefur lokið doktorsprófi og starfar innan og utan akademíunnar.

Æska og einkalíf.

Foreldrar Guðbjargar voru Helena Hálfdanardóttir (1935 – 2014) og Rafn Benediktsson (1935 – 2009). Guðbjörg Linda er gift Stefáni Jóhanni Stefánssyni, stjórnmála- og hagfræðingi. Þau eiga þrjá syni. Þeir eru Dr. Hlynur Orri Stefansson, Dr. Arnaldur Smári Stefánsson og Davíð Már Stefánsson MFA.